  Наталья Тетерина Удмуртиысь клубъёсын кивалтӥсьёс «Культура» йӧскалык ӵектос улсын гуртысь лулчеберетъя юртъёсы егит ӧнерчиосты кыскон ужпумез сэрттыны-пертчыны ӵектӥзы. Та кичӧлтон Клуб ужъюртъёслэн кивалтӥсьёссылэн нырысетӥ огъяросси ӧтчамазы чузъяськиз. 6-8 шуркынмонэ Москваын ортчем ужрадэ Удмуртиысь Ува, Эгра но Шаркан ёросысь лулчеберетъя юртъёсын кивалтӥсьёс пыриськизы, соос пӧлын Удмурт лулчеберетъя «Быгы» центрлэн кивалтӥсез Жанна Ермолаева. Кызьы со вераз ивортодэтъя «Удмуртия» агентстволы, егитъёсты гуртэ кыскон ужпум сое кӧня ке аръёс ӵоже сюлэмшугъяськытэ ни. Егит эмчиослы «Земский доктор» программа сямен ик, лулчеберет удысысь кутскись ӧнерчиослы но со выллем юрттэт чаклано, лыдъя Жанна Ермолаева. Ӧнерчиослы, кудъёсыз училищеез быдто, кыӵе ке но юрттэт соослы мед луоз, малы ке шуоно тани гуртын но ужаны кутсконо ке, туж секыт луэ улон интыен но. Собере кыӵе ке подъёмнойёс но мед луысалзы. Мон туж шумпотӥ, резолюцие со ӵектон пыртэмын шуыса, «Земский культработник» со нимаське Жанна Ермолаева, Удмурт лулчеберетъя «Быгы» центрлэн кивалтӥсезСо малпамъя, эшшо одӥгез пусйымон ужпум – та дырозь пичи гуртъёсын лулчеберетъя юртъёсты выльдыны чаклам «Культура малой Родины» ӵектослэн паськытамез. Чакланъёсъя, табере лулчеберетъя ёрос юртъёсты но каръёсысь учреждениосты тупатыны луонлык кылдоз. Клубной ужъюртъёслэн кивалтӥсьёссылэн огъяросси ӧтчамзы «Культура» йӧскалык ӵектос сярысь кенешонлы сӥземын вал. Отчы Россилэн 78 улосвылъёсысьтыз кивалтӥсьёс – ваньмыз ог 260 адями – люкаськизы. Пыриськисьёсын кутэм резолюцияя Кун Думаысь лулчеберет понна кылкутӥсь депутатъёслы но Россиысь лулчеберетъя министерстволы косонъёс сётэмын луозы. «Культура» ӵектос кунын 2019-тӥ арысен улонэ пыӵаны кулэ. Тегъёс: Лулчеберет Москва егитъёс Удмуртия гурт  